দিল্লি থেকে গ্রেফতার সাইবার প্রতারণা চক্রের মূলচক্রী!

ওয়েব ডেস্ক : দেশজুড়ে সক্রিয় এক সাইবার প্রতারণা (Cyber Fraud) চক্রের পর্দা ফাঁস করল পশ্চিমবঙ্গ সিআইডি (CID)। এই প্রতারণা চক্রের মূলচক্রীকে গ্রেফতার (Arrest) করল তদন্তকারীরা। জানা গিয়েছে, ধৃতের নাম শ্যামসুন্দর কুমার। দিল্লি (Delhi) থেকে তাকে পাকড়াও করা হয়েছে বলে খবর। অভিযোগ, ভুয়ো ইনভেস্টমেন্ট অ্যাপের মাধ্যমে বাংলার বহু বাসিন্দাকে নিশানা করত এই চক্র। প্রতারণার মাধ্যমে প্রাপ্ত অর্থ জমা পড়ত বিভিন্ন ব্যাঙ্ক অ্যাকাউন্টে। যে অ্যাকাউন্টগুলি কলকাতা (Kolkata) ও রাজ্যের অন্যান্য জেলায় ছিল।

তদন্তে জানা গিয়েছে, দেশজুড়ে ছড়িয়ে থাকা এই প্রতারণা চক্রে বিভিন্ন রাজ্যের তরুণ-তরুণীরা যুক্ত রয়েছে। বিনিয়োগের সুযোগ বা কেওয়াইসি প্রক্রিয়ার নাম করে এই চক্র মানুষের কাছ থেকে টাকা হাতিয়ে নিত বলে অভিযোগ।

আরও খবর : দেশের প্রথম মহিলা রাষ্ট্রপতি হিসেবে শবরীমালায় পুজো দ্রোপদী মুর্মুর

সম্প্রতি ঝাড়খণ্ড পুলিশের কাছে প্রতারণা (Fraud) সংক্রান্ত একটি অভিযোগ দায়ের হয়েছিল। তদন্তে একটি নির্দিষ্ট ব্যাঙ্ক অ্যাকাউন্টে প্রতারণার অর্থ জমা পড়ত। সেখান থেকেই উঠে আসে শ্যামসুন্দর কুমারের নাম। জানা যায়, তার একাধিক রাজ্যে ব্যাঙ্ক অ্যাকাউন্ট রয়েছে, যার মধ্যে পশ্চিমবঙ্গও রয়েছে। এই তথ্য ঝাড়খণ্ড পুলিশ পশ্চিমবঙ্গ সিআইডিকে (CID) জানালে পৃথক তদন্ত শুরু হয়। পরবর্তীতে দিল্লি থেকে ধরা হয় এই প্রতারণা মামলার মূলচক্রীকে।

জিজ্ঞাসাবাদে জানা গিয়েছে, শ্যামসুন্দর কুমারের প্রায় ৩০ থেকে ৪০টি ব্যাঙ্ক অ্যাকাউন্ট রয়েছে, যেখানে বিভিন্ন লেনদেনের মাধ্যমে প্রতারণার টাকা জমা হতো। যদিও গোটা প্রতারণা চক্রের কাজ মূলত দিল্লি থেকেই পরিচালিত হত বলে অভিযোগ।